Ghost

**Ghost** (op Platt so veel as „Geist“) is de Titel vun en US-amerikaanschen Tragikummedie ut dat Johr 1990 mit Patrick Swayze un Demi Moore in de Hööftrullen. Speelbaas weer Jerry Zucker. De Kölner Stadt-Anzeiger beschreev den Film as en ungewöhnliche Mischen ut Horrorfilm, Kummedie un Romanze.

## Inholt
Sam Wheat un Molly Jensen sünd en jung Poor, dat sik jüst en Tohuus opboot hebbt. Se hebbt sik dull leev un all schient goot för jem to lopen. Op’n Weg vun en Theaterbesöök na Huus snackt se jüst över’t Heiraten, as se vun en smuddeligen Kerl överfallen warrt, de dat op Sams Breeftasch afsehn hett. Man, Sam will se em nich eenfach so överlaten un grippt den Röver an. In’t Kuddelmuddel geiht de Pistool los un Sam warrt doodschaten. Toeerst begrippt he dat nich un löppt den Röver na, man as he torüch kummt, sütt he sien Lief blöden op de Eer in de Arms vun Molly. He will dat nich wohr hebben un so verpasst he den Tietpunkt, as de Geister, de em in’n Himmel bringen wüllt, to’n Afhollen kamt.

Na un na begrippt he, dat de dood is un nu as Geist op de Eer wannelt. He kann sien Ümwelt sehn, man annere Lüüd künn em nich sehn. Mit de Tiet lehrt he, dat noch mehr Geister op de Eer wannelt, un dat so wat vörkummt, wenn een noch en Opgaav to doon hett. As he Molly besöcht, warrt he wies, dat de Röver, de em doodschaten hett, in de Wahnung inbrikt un wat söcht. He löpt em na un stellt fast, dat de Roov keen Tofall weer. Natürlich kriggt he Angst üm Molly, weeet aver nich, wat he doon schall. As he dör de Straten löpt sütt he den Laden vun de Spökenkiekersche *Oda Mae Brown* un versöcht sien Glück bi ehr. Wohrhaftig stellt he fast, dat se em höörn kann un besnackt ehr, mit Molly Kontakt optonehmen, dördor dat he ehr stünnenlang *I am Henry the Eight, I am* vörsingt. Vun en annern Geist, denn he in de U-Bahn drapen hett lett he sik butendem bibringen, woans he sien Gedanken so bünneln kann, dat he dormit Saken in de wohren Welt beinflussen kann.

Mit de Tiet kummt Sam dorachter, dat sien Kolleeg un besten Fründ in de Bank, woneem se arbeidt hebbt, Geldwäsch för en kriminelle Organisatschoon bedreven hett. Mit de Help vun Oda Mae vermasselt Sam Carl dat Gewarf, maakt sien Konten leddig un lett Oda dat Geld – ünner Wedderwillen – för en goden Sinn spennen.

De opbröchte Carl is nu ok achter Molly her un maakt sik an ehr ran. Sam versöcht ehr to helpen un to schulen, un kann dör sien geistige Kraft Carl aflenken. Dör en Unfall kummt Carl an’n Enn sülvst üm’t Leven un Sam mutt schockeert tokieken, as Carls Seel vun de bösen Geister un Dämonen in de Höll treckt warrt. Vör een Ogenblick kann Molly Sam sehn, den sien Opgaav Molly to schulen nu to Enn is. Sam kann sik vun Molly verafscheden un föhrt denn hell lüchten in den Himmel op, wieldat Molly em trurig nakieken deit.

## Kritiken
Lexikon vun’n internatschonalen Film: *Geschickt inszenierte, gefühlvolle Unterhaltung, die auf Komik, Sentimentalität und Action setzt.*

## Utteken (Utwahl)
De Film hett groten Spood hatt, wat sik ok dorin wiesen deit, dat he mit 17 Filmpriesen uttekent worrn is un för wietere 22 nomineert weer. Wunnen hett he ünner annern:
* 1991: den *[[Oscar]]* in de Kategorie *[[Oscar/Best Originaldreihbook|Best Original Dreihbook]]* för *Bruce Joel Rubin*.
* 1991: den *[[Oscar]]* in de Kategorie *[[Oscar/Best Nevendorstellerin|Beste Nevendorstellerin]]* för *Whoopi Goldberg*.
* 1991: den *[[Golden Globe]]* in de Kategorie *[[Golden Globe Award/Best Nevendorstellerin|Beste Nevendorstellerin]]* för *Whoopi Goldberg*.
* 1991: den *[[BAFTA Award]]* in de Kategorie *Beste Nevendorstellerin* för *Whoopi Goldberg*.
* 1991: den *[[Saturn Award]]* in de Kategorie *[[Saturn-Pries för den besten Fantasyfilm|Beste Fantasyfilm]]*.
* 1991: den *[[Saturn Award]]* in de Kategorie *[[Saturn-Pries för de beste Hööftdorstellersche|Beste Hööftdorstellerin]]* för *Demi Moore*.
* 1991: den *[[Saturn Award]]* in de Kategorie *[[Saturn-Pries för de beste Blangenrull vun en Fro|Beste Nevendorstellrin]]* för *Whoopi Goldberg*.
* 1991: den *[[American Comedy Award]]* in de Kategorie *Lustigste Nevendorstellerin in en Speelfilm* för *Whoopi Goldberg*.
* 1991: de *[[Golden Lienwand]]*.
* 1992: den *[[Image Award]]* in de Kategorie *Rutragen Hööftdorstellersche in en Speelfilm* för *Whoopi Goldberg*.

## Borns


## Literatur
* Meinolf Zurhorst: *Demi Moore. Lady und Vamp.* Heyne-Filmbibliothek, Band 248. Wilhelm Heyne Verlag, München 1997, ISBN 3-453-11858-8, S. 88–98, 246–247

## Weblenken

* Filmkritik to Ghost op Rotten Tomatoes
* Dirk Jasper Filmlexikon
* Ghost op cineclub.de